Dawn Upshaw
Dawn Upshaw er en amerikansk sopran, uddannet på Manhattan School of Music i New York (masteruddannelse i musik 1984) og Metropolitan Opera, hvor hun i perioden 1984-2003 optrådte mere end 300 gange, bl.a. i Mozart-roller som Pamina, Ilia, Susanna og Despina.
Dawn Upshaw er en meget alsidig sanger, der med lige så stort talent som engagement har sunget partier i operaer og oratorier af Georg Friedrich Händel (Theodora, 1750), Igor Stravinskij (The Rake's Progress), Kaija Saariaho (L'amour de loin) og John Adams (El Niño, 2000). Partierne i de to sidstnævnte værker er komponeret specielt til hendes stemme, hvilket også gælder en snes andre nutidige værker af bl.a. John Harbison (f. 1938), Osvaldo Golijov (f. 1960) og David Bruce (f. 1970), som hun med succes har uropført.
Allerede i 1992 blev Dawn Upshaw internationalt kendt, da hun var sopransolist ved cd-indspilningen af Henryk Góreckis 3. Symfoni, der blev solgt i over en million eksemplarer. Hun har gennem årene fået mange priser for sine cd-indspilninger af musik fra 1900-tallet og af nutidig musik, bl.a. fire Grammy-priser.
I 2007 fik Dawn Upshaw som den første vokalsolist nogensinde MacArthur Foundation "Genius Grant", og året efter blev hun medlem af American Academy of Arts and Science.